
A MAGYAR KÖZTÁRSASÁG NEVÉBEN !


A Fővárosi Bíróság 

Felperesi képviselő (ügyintéző: dr. Marosi András ügyvéd, felperesi képviselő címe) által képviselt
Felperes(felperes címe) felperesnek,  

I-II. r. alperesi képviselő (ügyintéző: dr. Marosi Zoltán ügyvéd, I-II. r. alperesi képviselő címe) és 
I.r. alperesi képviselő (I.r. alperesi képviselő címe) által képviselt
I.r. alperes 
(I.rendű alperes címe) I. rendű

I-II. r. alperesi képviselő (ügyintéző: dr. Marosi Zoltán ügyvéd, I-II. r. alperesi képviselő címe.) által képviselt
II.r. alperes
(II.rendű alperes címe) II. rendű 
III.r. alperes
(I.rendű alperes címe) III. rendű 
IV.r. alperes
(I.rendű alperes címe) IV. rendű 
V.r. alperes
(I.rendű alperes címe) V. rendű és

VI.r. alperesi képviselő (VI.r. alperesi képviselő címe) által képviselt
VI.r. alperes 
(VI.r. alperes címe) VI. rendű alperes ellen
 
kártérítés iránt indított perében meghozta az alábbi  


Í T É L E T E T :


A bíróság a felperes keresetét elutasítja.

A bíróság kötelezi a felperest, hogy fizessen meg az alpereseknek 15 napon belül:
az I-V.r. alpereseknek együttesen: 3.000.000,- (azaz Hárommillió) forint,
a VI.r. alperesnek: 3.000.000,- (azaz Hárommillió) forint perköltséget.

Az ítélet ellen a kézbesítéstől számított 15 napon belül fellebbezésnek van helye, melyet 
4 példányban e bíróságnál kell előterjeszteni a Fővárosi Ítélőtáblához címezve. 

A bíróság tájékoztatja a peres feleket, hogy a Pp. 256/A. §-a (1) bekezdésének e./ pontja alapján a fellebbezés tárgyaláson kívüli elbírálását kérhetik.
Amennyiben a fellebbezés csak a perköltség viselésére, vagy összegére vonatkozik, ha csak a teljesítési határidővel kapcsolatos, továbbá, ha csak az ítélet indokolása ellen irányul, a felek tárgyalás tartását kérhetik a Fővárosi Ítélőtáblától.
A jogi képviselővel eljáró felek a határozat ellen benyújtott fellebbezéshez mellékelt közös kérelemben indítványozhatják, hogy az anyagi jogszabályok megsértésére alapított fellebbezést közvetlenül a Legfelsőbb Bíróság bírálja el. Vagyonjogi perekben a felek akkor indítványozhatják a Legfelsőbb Bíróság eljárását, ha a fellebbezésben vitatott érték az ötszázezer forintot meghaladja. Ebben az esetben a fellebbezésben új tényre, illetve új bizonyítékra hivatkozni nem lehet. (Pp. 235.§-ának (3) és (4) bekezdése)
A Pp. 73./A. §-ának a./ pontja alapján az ítélőtáblák és a Legfelsőbb Bíróság előtti eljárásban a fellebbezést (csatlakozó fellebbezést) előterjesztő fél számára a jogi képviselet kötelező.


I n d o k o l á s :


A bíróság a perben az alábbi tényállást állapította meg.

A S. Kft. 2002. december 31.  napján átalakult Rt.-vé, azaz az I.r. alperessé, amely cégből 2007. augusztus 28. napján kivált a II., III., IV. és V.r. alperes. 

A S. Kft. és a VI. r. alperes volt a tagja a R. Kkt.-nek (továbbiakban: R. Kkt.), amely cég végelszámolással .... napján lett törölve a cégnyilvántartásból.

A felperes és a perben nem álló ... Önkormányzata, illetve a D. Kft. „végelszámolás alatt" (D. Kft. „v.a.") között 1999. január 29. napján megállapodás jött létre. E megállapodás előzményként rögzítette, hogy 1998. április 7. napján a Magyar Állam, a ... Önkormányzata és a felperes a beruházás első szakaszának megépítése vonatkozásában háttérgarancia megállapodást kötöttek egymással, amelyben az Állam és a ... Önkormányzata kölcsönösen kötelezettséget vállaltak a beruházási projektköltség finanszírozására. ... Önkormányzata és a felperes e megállapodásban -a háttérgarancia megállapodás Állam általi felmondása ellenére- a beruházás folytatása mellett döntött. Egyben rendezték a beruházói tevékenység D.  Kft. „v.a."-tól felperesre való átszállásával kapcsolatos kérdéseket, valamint a beruházás átmeneti -az állami kötelezettségvállalások teljesítéséig terjedő időtartamra szóló- finanszírozásával kapcsolatos kérdéseket.
A megállapodás II.1. pontja alapján 1999. január 31. napjával kezdődően a beruházás előkészítésével és megvalósításával kapcsolatos valamennyi tevékenységet a felperes látja el az e célra létrehozott Projekt Igazgatóság útján.
A 7.1.2. pont szerint a felperes önállóan, saját felelősségére, felkészült beruházótól elvárható gondossággal végzi a beruházói tevékenységet, megköti a beruházás megvalósításához szükséges szerződéseket, rendelkezik az esedékessé váló fizetések teljesítéséről. A felperes a Önkormányzati Sajáterő-Hozzájárulást kizárólag a beruházás megvalósítása érdekében használja fel, míg az Önkormányzat által ÁFA-finanszírozás céljából átutalt összegeket kizárólag az ÁFA finanszírozására fordítja. 
A 7.1.3. pont szerint a felperes kötelezettséget vállal arra, hogy amennyiben a jelen szerződés bármilyen okból megszűnik, a Beruházási Folyószámla és az Igazgatási Költség Folyószámla pozitív egyenlegét a már elvállalt és a jelen szerződés 8.4. pontja alapján az Önkormányzat által finanszírozott kötelezettségek teljesítése, valamint a már felmerült Igazgatási Költségek megfizetése után haladéktalanul átutalja az Önkormányzat által megjelölt bankszámlára. 
A 7.2.1. pont alapján az Önkormányzat kötelezettséget vállal arra, hogy a Beruházási Alapokmányokban foglalt ütemezés szerint a felperesnél a beruházás megvalósítása miatt a jelen szerződés rendelkezéseinek megfelelően felmerülő minden költséget megtérít a felperesnek Önkormányzat Sajáterő-Hozzájárulás formájában, továbbá hogy a kifizetésekhez kapcsolódó ÁFÁ-t a szerződés 6.2.1. pontjának az Igazgatásiköltség-ÁFÁ-t pedig a 6.3.5. pontnak megfelelően finanszírozza. Az Önkormányzat az Önkormányzat Sajáterő-Hozzájárulást vissza nem térítendő támogatásként bocsátja a felperes rendelkezésére. 
A 7.2.2. pont szerint az Önkormányzat mindent megtesz annak érdekében, hogy a beruházás megvalósítása és annak finanszírozása a jelen szerződés által lehetővé tett mértékben semlegesen érintse a felperes mérlegét és eredménykimutatását, és a felperes számára ne okozzon tényleges kiadással járó pénzügyi tehervállalás-növekedést. 

E megállapodás alapján ... Önkormányzata és a felperes 2000. május 16. napján felhalmozási célú pénzeszköz végleges átadás-átvételéről szóló megállapodást kötött, amelyet többször módosítottak. A 2000. decemberében kelt 2. számú módosítás szerint a ... Önkormányzat ... Irodájához tartozó PEgység a beruházás vonatkozásában intézkedik a számlák kifizetéséhez szükséges pénzügyi fedezet átadásáról, a beruházás költségvetési sorának a terhére. A 14. pont szerint az átvevő kötelezte magát arra, hogy rendeltetésellenes felhasználás esetén az átvett pénzeszközt az átadónak haladéktalanul visszafizeti.
A 2001. február 9-én megkötött pénzeszköz átadás-átvételi megállapodást módosító 2002. január 9. és 2004. január 19. napján kelt megállapodások szerint a ... Önkormányzat PEgysége a beruházás megvalósításának feladataira az 5. pontban részletezett éves ütemezéssel ad át pénzeszközt azzal a feltétellel, hogy az átvevő a tárgyi beruházás számláit az átadóhoz azok fizetési esedékessége előtt minimum hét nappal benyújtja. A számla összegét az átadó, legkésőbb az esedékesség előtti napon átutalja a felperesnek. Ezen megállapodások is tartalmazták azt, hogy az átvevő köteles rendeltetésellenes felhasználás esetén az átvett pénzeszközt az átadónak haladéktalanul megtéríteni.

E megállapodások alapján az Önkormányzat számlánként finanszírozta a  beruházás perbeli költségeit.

A felperes önálló jogi személyiséggel nem rendelkező szervezeti egysége, a D. Projekt Igazgatósága a Közbeszerzések Tanácsa hivatalos lapjában, a Közbeszerzési Értesítőben .... napján részvételi felhívást tett közzé, nyílt előminősítéses közbeszerzési eljárásra. A beszerzés tárgya: ... helyen az út- és járdaburkolat, illetve a villamosvágányok teljes felújítása a kapcsolódó közműépítési munkákkal együtt a M. krt. és a F. úton a B. úti csp-tal , valamint a B. úti csp-ban létesítendő gyalogos aluljáró építése. 
A pályázatra a B. Rt. - SW. Kft. közös vállalkozás, a S. Kft., a R. Kkt. és az A. Kft. - E. Rt. konzorciuma nyújtott be ajánlatot. 
Az ajánlatok felbontására 2002. június 17. napján került sor. Az ajánlattevők ekkor ismerhették meg egymás ajánlatait.  
A felperes D. Projekt Igazgatóságának a Közbeszerzési Értesítő ...-i számában megjelent tájékoztatója szerint a nyertes ajánlattevő az A. Kft. - E. Rt. konzorciuma lett azzal, hogy az ellenszolgáltatás összege bruttó 3.662.794.469,- forint.

A felperes a nyertes pályázóval 2002. július 16. napján vállalkozási szerződést kötött a beruházás 1. szakasz A/1 ütemének megvalósítása keretében a Közbeszerzési Értesítőben .... napján megjelent részvételi felhívásban a beszerzés tárgyaként megjelölt munkák elvégzése céljából. A szerződéses ár bruttó 3.391.788.873,- forint volt. 

E vállalkozási szerződés több alkalommal került módosításra, amely módosítások többek között a szerződéses árat  is érintették:
a 2003. október 16. napján kelt 1. sz. módosítás a szerződéses árat 3.496.974.635,- forintra megemelte arra hivatkozva, hogy a talajmechanikai helyzet pontosabb megismerése utáni kedvezőtlen állapot miatt műszaki intézkedések váltak szükségessé, amelyek jelentős többlet- és pótmunkák elrendelését eredményezték;
a 2003. december 19. napján kelt 2. sz. módosítással a szerződéses ár 5.086.908.230,-  forintra növekedett a felmerült többlet- és pótmunkákra tekintettel: 
a gyenge altalaj miatti talajcsere folytán: 9.600.000,- forint; 
az organizációs módosítások miatt: 53.500.000,-forint;
az ajánlati tervekhez képest a kiviteli tervekben szereplő többletek folytán: 201.200.000,- forint;
műszaki szükségszerűségből: 2.500.000,- forint;  
üzemeltetői elrendelésre az engedélyezési tervektől való eltérésből eredően: 149.800.000,- forint;
az engedélyező hatóság elrendelései folytán: 19.600.000,- forint; 
a közműgenplán (és a forrásául felhasznált közműnyilvántartások), illetve a tényleges helyzet közötti eltérésből eredően: 36.100.000,- forint; 
arra tekintettel, hogy a kivitelező a munkát 2003. január 6. napja helyett 2003. március 26. napján kezdhette csak meg: 188.380.000,- forint; valamint 
a ... végállomás részleges helyetti teljes átépítéséből eredően 567.000.000,- forint többletköltség keletkezett;
a 2004. március 29. napján kelt 3. sz. módosítással a szerződés műszaki tartalma csökkent, mivel a ... végállomás ... pavilonjának átépítéséhez szükséges kerületi szabályozási terv módosítása még nem történt meg; erre tekintettel a szerződéses ár 5.070.711.496,- forint lett. 

A Gazdasági Versenyhivatal 2003. május 26. napján megkereste a felperes D. Projekt Igazgatóságát, hogy az előtte folyamatban lévő versenyfelügyeleti eljárás keretében történő felhasználás végett a tisztességtelen piaci magatartás és a versenykorlátozás tilalmáról szóló 1996. évi LVII. törvény (továbbiakban: Tpvt.) 65.§-ának (3) bekezdésére tekintettel nyilatkozzon egyfelől arról, hogy a BA. út, út- és villamosvágány, valamint a F. úti csp építésére kiírt közbeszerzési pályázatokban mely tételek lettek és miért előirányzatként előzetesen megadva a pályázók részére a tervezői költségvetési kiírásban, illetve másfelől arról, hogy mely pályázóval, milyen tételek kerültek módosításra az adott tenderen történt eredményhirdetést követően.

A felperes 2003.  június 4-én kelt válaszlevelében közölte ajánlati kiírásonként az előirányzati tételeket azzal, hogy azok megállapítására egyfelől azért került sor, hogy a felperes által is ismert beszerzési árak esetében többletköltségek elszámolását megakadályozzák, másfelől azért, mert kiviteli tervek hiányában a költségek csak nagyságrendileg becsülhetőek meg: így ha a vállalkozó egyes tételeket alábecsül, előnyös versenypozícióba kerülhet, ugyanakkor a beruházás során fedezet nélküli többletköltségekkel találhatja magát szemben. 
A Gazdasági Versenyhivatal második kérdésére pedig úgy nyilatkozott, hogy a nyertes ajánlattevőkkel szerződéskötésenként kerültek pontosításra -a Gazdasági Versenyhivatalnak 2003. június 6. napján kelt levelével pótlólag megküldött-  2. számú mellékletben  megjelölt egységárak. Nyilatkozata szerint a tételek nem módosultak, csak a felsorolt, a műszaki tartalom nyilvánvaló félreértésén alapuló egységárak pontosítására került sor a felperes D. Projekt Igazgatóságának kezdeményezésére. Ezeken a tárgyalásokon csak a beruházó, a Projektvezetési Tanácsadó (EM. Kft.) és az adott pályázaton nyertes kivitelező vett részt. Arra hivatkozott, hogy mivel a közbeszerzésekről szóló törvény a már megkötött szerződés módosítását lehetővé teszi, ezért nem volt akadálya annak, hogy a szerződéskötési folyamatban felszínre kerülő nyilvánvaló tévedéseket a felek korrigálják különös tekintettel arra is, hogy ezáltal a nyertes ajánlat még kedvezőbbé vált. Hangsúlyozta azt is, hogy az eredményhirdetést követően már nem volt lehetőség az egyéb ajánlattevőkkel tárgyalni, hiszen a közbeszerzési eljárás végeredményeként a nyertes ajánlattevő kihirdetésre került, más személlyel szerződést kötni nem lehetett. Az eljárás jogszerű volt, mivel azzal kapcsolatban közbeszerzési jogorvoslati eljárás nem indult. 

A Gazdasági Versenyhivatal  a 2004. március 18. napján meghozott .... számú határozatában többek között megállapította, hogy az I.r. alperes és az R. Kkt. a B. csp átépítésére kiírt közbeszerzési eljárással összefüggésben összehangolt magatartást tanúsított, amelyre tekintettel velük szemben fejenként 52-52 millió forint versenyfelügyeleti bírságot szabott ki. A határozat indokolása szerint a B. csp-tal kapcsolatos pályázattal összefüggésben a versenytársaknak minősülő I.r. alperes és a R. Kkt. között kapcsolattartás volt megállapítható a Gazdasági Versenyhivatal birtokába jutott faxból és a R. Kkt. árajánlatának változatai alapján. A B. csp-tal  kapcsolatos pályázat idején az I.r. alperestől lényegesen magasabb összeget tartalmazó főösszesítő érkezett 2002. június 12-én mint, amit a R. Kkt.-nél összeállítottak. A R. Kkt. e faxot követő napon a saját korábbi áraihoz képest 700 millió forinthoz közelítő összegben emelte meg a főösszesítőben írt árakat. Az információ átadásával megvalósult a Tpvt. 11. §-ának (2) bekezdésében írt jogsértés tekintettel arra is, hogy az átadott információt a R. Kkt. figyelembe vette a saját piaci magatartása meghatározásakor. E pályázati eljárásban ugyan egyik eljárás alá vont vállalkozás sem nyert, azonban az árajánlatok közel azonos szintre hozása alkalmas volt piaci hatás kiváltására, mivel a magasabb árajánlatok más vállalkozást hozhattak kedvezőbb piaci szituációba. 
A Gazdasági Versenyhivatal határozatának bírósági felülvizsgálata iránt indított perben a Fővárosi Ítélőtábla 2008. június 11. napján kelt ... számú, keresetet elutasító jogerős ítélete ellen benyújtott felülvizsgálati kérelem folytán a Magyar Köztársaság Legfelsőbb Bírósága .... szám alatti ítéletével a jogerős ítéletet a jelen perben VI. rendű alperest terhelő versenyfelügyeleti bírság összege tekintetében hatályon kívül helyezte, és ebben a részben -a Fővárosi Bíróság első fokú ítéletét megváltoztatva- a Gazdasági Versenyhivatalt új eljárásra kötelezte határozatának e körben történő hatályon kívül helyezésével, míg egyebekben a jogerős másodfokú ítéletet hatályában fenntartotta. 

A Gazdasági Versenyhivatal 2007. március 23. napján kelt levelével megküldte a felperesnek a .... számú határozatát azzal a tájékoztatással, hogy a perbeli beruházás vonatkozásában megállapítást nyert, hogy az I.r. alperes és a R. Kkt. a felperes által kiírt közbeszerzési eljárás során összehangolt magatartás tanúsított. Arról is tájékoztatta a felperest, hogy a határozata bírósági felülvizsgálata még folyamatban van.
 
A felperes keresetében kérte, hogy a bíróság kötelezze az alpereseket egyetemlegesen a Ptk. 339.§-ának (1) bekezdése és 344.§-ának (1) bekezdése alapján 654.874.079,- forint és ennek 2005. október 19. napjától a kifizetés napjáig járó törvényes mértékű késedelmi kamata, valamint perköltsége megfizetésére. 
Arra hivatkozott, hogy a Gazdasági Versenyhivatal .... számú határozatával megállapította, hogy az I.r. alperes és a R. Kkt. a F. út-B. úti csp átépítése tárgyában kiírt közbeszerzési eljárás során összehangolt magatartást tanúsított, amely magatartás a Tpvt. 11.§-ába ütközött. Mivel a Gazdasági Versenyhivatal határozata a bíróságot köti, ezért a jogellenes magatartás körében külön bizonyítási kötelezettsége a felperesnek nincs. 
A versenykorlátozó magatartás önmagában feltételezi a kár bekövetkeztét, mivel a kartellnek mindig árfelhajtó hatása van a gazdasági életre. A kartellezés ugyanis arra irányul, hogy a vállalkozók a gazdasági verseny hatásait megkerülve, a piac korlátozásával biztos megrendelésekhez jussanak és ezzel magasabb nyereségre tegyenek szert, mint ahogy arra e nélkül lehetőségük lenne. A perbeli esetben a pályázaton indulók alacsony száma miatt az elmarasztalt vállalkozások a döntést akaratuknak megfelelően próbálták befolyásolni. A felperes ezért a pályázat elbírálása során nem a verseny esetén kialakuló vállalási árak, hanem a kartellmagatartásból eredő magasabb árak alapján kapott árajánlatokat, tehát többet kényszerült fizetni, mint a munkálatok valós ára. A vállalkozói díjak tehát magasabbak voltak, mint amilyenek a kartell fennállása nélkül lehettek volna. A kár bekövetkeztének tényét a Gazdasági Versenyhivatal jogerős határozata miatt a felperesnek nem kell bizonyítania, mivel a vállalkozások közt létrejött megállapodások azért minősülnek jogellenesnek, mert korlátozzák a versenyt, emelik az árakat, és ezzel kárt okoznak a megrendelőknek. 
Az okozati összefüggés körében arra hivatkozott, hogy a kartellező tevékenység eleve kifejezetten árdrágító hatású, mert nemcsak az abban résztvevő vállalkozások piaci magatartását befolyásolja, hanem az egész környezetre hatással van. E jogszabályba ütköző magatartás egyértelműen kárt okoz, hiszen olyan helyzetbe hozza a megrendelőt, hogy az csak jóval magasabb vállalási árak kifizetésével tudja megvalósítani elképzeléseit, így extra profithoz juttatja a kartellező vállalkozásokat. Ha ugyanis csökken a verseny kockázata, kisebb a vállalkozások motiváltsága arra, hogy minél alacsonyabb árakon, minél korszerűbb technológiával dolgozzanak, ezáltal nyerve meg maguknak a megrendelőket. A perbeli eset súlyosabb megítélés alá esik, mivel a kár közpénzek felhasználása során következett be.
Az alperesek egyetemleges marasztalását a Ptk. 344.§-ának (1) bekezdésére alapította. A II-V. rendű alperesek vonatkozásában hivatkozott a gazdasági társaságokról szóló 2006. évi VI. törvény (Gt.) 70.§-ának (1) bekezdésére, illetve 85.§-ára is, amelyek alapján  az I.r. alperessel egyetemlegesen kötelesek helyt állni. A VI. rendű alperes pedig, mint az időközben megszűnt R. Kkt. 50%-os tulajdonosa a Gt. 68.§-ának (1) és (2) bekezdése alapján köteles megtéríteni a felperest ért kárt. 
Mivel a perbeli vállalkozási szerződés alapján a felperes 2003. október 27. napján fizette ki az utolsó részletet, ezért a felperest ekkor érte kár.  Ha a bíróság az elévülés kezdő időpontjaként ezt megelőző időpontot állapítana meg, abban az esetben hivatkozott arra, hogy a felperes az alperesek jogellenes magatartásáról 2007. március 28. napján a Gazdasági Versenyhivatal tájékoztatásából értesült, amely időpontig a Ptk. 326.§-ának (2) bekezdése alapján az elévülés nyugodott.
A kereset összegszerűsége körében -a nemzetközi szakirodalomra hivatkozva- a kartellek árfelhajtó hatását 16%-ban jelölte meg, amelyre tekintettel a felperes kára az általa megfizetett bruttó 4.092.962.993,- forint 16%-a, azaz 654.874.079,- forint. Állította, hogy a szerződésmódosításokban megjelölt vállalkozói díjakra is kihatott az I.r. alperes és a R. Kkt. által tanúsított összehangolt magatartás.

Az alperesek ellenkérelmükben a felperes keresetének az elutasítását és a felperes perköltségükben való marasztalását kérték.

Az I.-V.r. alperesek elsődlegesen a felperes perbeli legitimációjának hiányára hivatkoztak arra tekintettel, hogy a felperes nem volt a káreseménnyel érintett vagyon tulajdonosa, és a beruházással érintett építési és felújítási munkálatok tényleges finanszírozója. A felperes ugyanis a perbeli tendert nem saját forrásból és pénzeszközeiből valósította meg, hanem a ... Önkormányzat kvázi megbízottjaként, a ... Önkormányzat által rendelkezésére bocsátott pénzeszközökből. Ezért kizárt, hogy a felperesnél bármilyen kár keletkezhetett volna. A felperes az esetlegesen részére megítélt kártérítést is köteles lenne visszafizetni az Áht. alapján.
Hivatkoztak továbbá a felperes kártérítési követelésének elévülésére is. A felperes ugyanis a Gazdasági Versenyhivatal eljárásáról a Gazdasági Versenyhivatal 2007. március 28-i levelét megelőzően már tudomást szerzett, mivel a versenyhivatali eljárás során a Gazdasági Versenyhivatalnak adatokat is szolgáltatott. A Gazdasági Versenyhivatal határozatáról a felperes a sajtóból már korábban is értesülhetett, mivel ...-én a hivatal  honlapján részletes sajtóközlemény jelent meg erről, és ott .... napjától a határozat is hozzáférhető volt. Elvárható lett volna a felperestől a Gazdasági Versenyhivatal eljárásának nyomon követése, amelynek elmulasztására a Ptk. 4.§-ának (4) bekezdése alapján nem hivatkozhat.
A felperes kára pedig nem a vállalkozási díj utolsó részletének kifizetésével, hanem már 2002. július 16. napján bekövetkezett, amikor a felperes a nyertes konzorciummal a szerződését megkötötte.
Hivatkoztak továbbá arra is, hogy az alperesek kártérítési felelősségének a feltételei nem állnak fenn. A felperesnek egyfelől jelen perben is bizonyítania kell az alperesek jogellenes magatartását, mivel a Tpvt. felperes által hivatkozott 88/B.§-ának (6) bekezdése 2005. november 1-jétől hatályos, az alapján a Gazdasági Versenyhivatal határozata nem általános erővel köti a bíróságot. A határozatnak pedig csak a rendelkező része vehető a bíróság által figyelembe, az indokolása nem. A Gazdasági Versenyhivatal határozata egyébként is csak az alperesek összehangolt magatartását állapította meg. A felperesnek ezért a kára bekövetkeztét és összegszerűségét, illetve az alperesi jogellenes magatartás és a kára közötti okozati összefüggést a perben bizonyítania kell. 
Mivel a felperes nem az alperesekkel kötött szerződést, és a nyertes pályázó vonatkozásában jogsértés megállapítására nem került sor, sőt vele nem is a pályázati áron, hanem annál alacsonyabb áron kötött a felperes szerződést, ezért nem bizonyított az, hogy az alperesek magatartása bármilyen módon befolyásolta volna a nyertes konzorcium által megadott árakat, illetve kihatott volna a felperes perbeli szerződésére, és annak módosításaira.

A VI.r. alperes az érdemi ellenkérelmében arra hivatkozott, hogy a felperes a keresetlevelében az alperesi jogelődök jogellenes magatartását a Tpvt. 11.§-ának (1) bekezdésében foglaltak megsértésében jelölte meg. A Gazdasági Versenyhivatal határozata ezzel szemben a Tpvt. 11.§ (2) bekezdésének e.) pontja megsértését állapította meg, azaz nem a Tpvt. 11.§-ának (1) bekezdése, illetve az árkartellre vonatkozó 11.§-ának (2) bekezdés a) pontja szerinti jogsértést. A Gazdasági Versenyhivatal a határozatában azt sem állapította meg, hogy az állítólagos kartell piaci hatást váltott volna ki, illetve, hogy az kedvezőbb pozícióba hozott másokat.
A felperes kártérítési igényének akkor lehetne létjogosultsága, hogyha a pályázatot a kartellben részt vevő valamely cég vagy cégcsoport nyerte volna meg. A közbeszerzésekről szóló 1995. évi XL. törvény (Kbt.) alapján -a perbeli esetben lefolytatott- nyílt előminősítéses eljárás esetében az ajánlattevők az ajánlatok felbontását megelőzően egymás ajánlatait nem ismerhetik meg, az ajánlatok megismerését követően pedig saját ajánlataikat már nem korrigálhatják. A nyertes pályázó tehát saját vállalási árainak kialakításakor és ajánlata benyújtásakor nem ismerhette a többi ajánlattevő, így az I. rendű alperes és a R. Kkt. ajánlati árait, azaz okozati összefüggés nincsen a nyertes konzorcium árai és az állítólagos jogellenes magatartás között. A felperes akkor is a nyertes pályázóval kötötte volna meg a szerződését, ha az alperesek a közbeszerzési eljárásban nem vettek volna részt.
A felperes az állítólagos kára és az I. rendű alperes, illetve a R. Kkt. jogellenes magatartása közötti ok-okozati összefüggést nem tudta bizonyítani. Erre határidőben bizonyítási indítványt nem tett, az elkésetten előterjesztett bizonyítási indítványait pedig a bíróság a Pp. 3.§-ának (4) bekezdése alapján köteles mellőzni. Az okozati összefüggés hiányának megállapításához nem szükséges különleges szakértelem, szakértői közreműködés. A felperes szakértő kirendelésére vonatkozó bizonyítási indítványa eredetileg kizárólag a kár összegszerűségének meghatározására irányult, amelybe a felperes utólag próbált okozati összefüggésre vonatkozó bizonyítási indítványt beerőszakolni. E bizonyítási indítványa azonban már elkésett.
Arra is hivatkozott, hogy a felperes az okozati összefüggés körében a ... számon folyamatban lévő perrel érintett közbeszerzési eljárásban megvalósult kartellezésre hivatkozik, amely kartellezésben a VI. rendű alperes jogelődje, a R. Kkt. nem vett részt, ezért vele szemben ezen az alapon az okozati összefüggés megállapítására nem kerülhet sor. 
A nyertes kiválasztása során a felperes nemcsak az árakat vette figyelembe, hanem 30%-ban egyéb körülményeket is értékelt, amellyel a felperes a keresetlevelében nem foglalkozik.
A felperes a nyertes pályázóval a szerződését többször módosította, amely módosítások ahogy erre a keresetlevél is utal, a kivitelezés közben adódó, előre nem tervezett munkálatok miatt történtek. Ezen módosítások vonatkozásában szintén nem állapítható meg az alperesek kártérítési felelőssége, mivel a többletkiadások miatti áremelésre nem a felperes által megjelölt alperesi károkozó magatartással összefüggésben került sor.
Hivatkozott továbbá arra is, hogy mivel a felperes kormányzati, illetve nemzetközi pénzintézetektől származó forrásokból valósította meg a perbeli beruházást, ezért abban az esetben, hogyha kisebb lett volna a szerződéses ár, a felpereshez is kevesebb pénz került volna. A különbözet, mint saját eszköz ezért nem a felperesnél maradt volna, hanem finanszírozói, végső soron állami oldalon jelentkezett volna. 
Vitatta továbbá azt is, hogy a felperes csak 2007. március 28-án szerzett tudomást a Gazdasági Versenyhivatal által hozott határozatról. 

A felperes keresete az alábbiak szerint nem alapos.

A Ptk. 339. §-ának (1) bekezdése alapján az, aki másnak jogellenesen kárt okoz, köteles azt megtéríteni. Mentesül a felelősség alól, ha bizonyítja, hogy úgy járt el, ahogy az az adott helyzetben általában elvárható.
344. § (1) Ha többen közösen okoznak kárt, felelősségük a károsulttal szemben egyetemleges, egymással szemben pedig magatartásuk felróhatósága arányában oszlik meg.

A Pp. 164. §-ának (1) bekezdése alapján a per eldöntéséhez szükséges tényeket általában annak a félnek kell bizonyítania, akinek érdekében áll, hogy azokat a bíróság valónak fogadja el. A perben ezért a felperes volt köteles bizonyítani az alperesek jogellenes magatartását, a kára felmerültét és összegszerűségét, illetve az alperesek jogellenes magatartása és a kára között az okozati összefüggés fennállását. A bíróság ennek megfelelően a Pp. 3.§-ának (3) bekezdése szerint a 2. sorszámú végzésében tájékoztatta a felperest a bizonyítási kötelezettségéről és a Pp. 3.§-ának (4) bekezdésében és 141.§-ának (2) és (6) bekezdésében foglaltakra tekintettel felhívta bizonyítékai és bizonyítási indítványai 30 napon belüli előterjesztésére. E határidőt a bíróság a 4-I. sorszámú végzésével a tárgyalás napjáig terjedő időtartamra módosította.

A felperes 5. sorszámú beadványában előterjesztett bizonyítási indítványa ezért határidőben érkezett. Abban a felperes az alperesek jogellenes magatartása és kára felmerülte körében újabb bizonyítékot, bizonyítási indítványt nem terjesztett elő arra hivatkozva, hogy e körben a Tpvt. 88/B.§-ának (6) bekezdése alapján a Gazdasági Versenyhivatal perbeli közbeszerzést is érintő határozata a bizonyíték. A Tpvt. 88/B.§-ának (6) bekezdése azonban csak a 2005. november 1-jét követően indult, illetve a megismételt versenyhivatali eljárásokban alkalmazható. 

A Pp. 4. §-ának (1) bekezdése alapján a bíróságot határozatának meghozatalában más hatóság döntése vagy a fegyelmi határozat, illetve az azokban megállapított tényállás nem köti.
A (2) bekezdés szerint ha jogerősen elbírált bűncselekmény vagyoni jogi következményei felől polgári perben kell határozni, a bíróság a határozatában nem állapíthatja meg, hogy az elítélt nem követte el a terhére rótt bűncselekményt.

Azaz a bíróság a felperes keresetének az elbírálása során a Gazdasági Versenyhivatal határozatához nem volt kötve még akkor sem, ha annak tárgyában -a versenyhivatali határozat bíróság általi felülvizsgálata iránt indított kereset folytán- bírósági ítélet is született. Nem volt azonban a bíróság elzárva attól, hogy a Pp. 3.§-ának (5) bekezdése alapján az alperesi jogellenes magatartás bizonyítékaként a Gazdasági Versenyhivatal határozatát figyelembe vegye, mivel azt a magatartást, amely alapján a Tpvt. 11.§-a (2) bekezdésének sérelmét a Gazdasági Versenyhivatal az alperesi jogelődök vonatkozásában megállapította, a jelen perben az alperesek nem vitatták. 

A Gazdasági Versenyhivatal határozatának indokolása szerint  az I.r. alperes jogelődje és a R. Kkt. között kapcsolattartás volt megállapítható: a B. csp-tal kapcsolatos pályázat idején az I.r. alperestől lényegesen magasabb összeget tartalmazó főösszesítő érkezett 2002. június 12-én mint, amit a R. Kkt.-nél összeállítottak; majd az ezt követő napon a R. Kkt. a saját korábbi áraihoz képest 700 millió forinthoz közelítő összegben megemelte a főösszesítőben írt árakat. A Gazdasági Versenyhivatal azt is megállapította, hogy e pályázati eljárásban egyik eljárás alá vont vállalkozás sem nyert. Ennek ellenére úgy ítélte meg, hogy az általa megállapított jogsértő magatartás alkalmas volt piaci hatás kiváltására arra hivatkozva, hogy a magasabb árajánlatok más vállalkozást hozhattak kedvezőbb piaci szituációba. 

A Gazdasági Versenyhivatal tehát nem állapította meg azt, hogy valóban kiváltott-e az alperesi jogelődök jogellenes magatartása piaci hatást, illetve azt sem, hogy ezen magatartás folytán valóban más vállalkozás került kedvezőbb piaci helyzetbe. A Gazdasági Versenyhivatal határozata nem foglalkozott továbbá a felperest ért kárral, sem e kárnak és a megállapított jogellenes magatartás közötti okozati összefüggésnek a fennálltával, így ezek bizonyítására a Gazdasági Versenyhivatal határozata nem volt alkalmas. 

A felperes a kára összegszerűsége vonatkozásában szakértői bizonyítást indítványozott arra hivatkozva, hogy a szakvélemény mind a kárra, mind az okozati összefüggésre vonatkozó előadásait alá fogja támasztani. Fenntartotta jogát arra is, hogy a szakvéleményre tekintettel további bizonyítási indítványt terjesszen elő.

A bíróság a szakértői bizonyítás elrendelését az alábbiakra tekintettel mellőzte.

A Ptk. 355. §-ának (1) bekezdése alapján a kárért felelős személy köteles az eredeti állapotot helyreállítani, ha pedig az nem lehetséges, vagy a károsult azt alapos okból nem kívánja, köteles a károsult vagyoni és nem vagyoni kárát megtéríteni.
A (4) bekezdés szerint kártérítés címén a károkozó körülmény folytán a károsult vagyonában beállott értékcsökkenést és az elmaradt vagyoni előnyt, továbbá azt a kárpótlást vagy költséget kell megtéríteni, amely a károsultat ért vagyoni és nem vagyoni hátrány csökkentéséhez vagy kiküszöböléséhez szükséges.

A Pp. 3. §-ának (1) bekezdése alapján a bíróság a polgári ügyek körében felmerült jogvitát erre irányuló kérelem esetén bírálja el. Ilyen kérelmet - ha törvény eltérően nem rendelkezik - csak a vitában érdekelt fél terjeszthet elő.

Az alperesek a perben elsődlegesen a felperes perbeli legitimációját vitatták arra hivatkozva, hogy a felperes nem volt a káreseménnyel érintett vagyon tulajdonosa, és a beruházással érintett építési és felújítási munkálatok tényleges finanszírozója. 

A bíróság az alperesek ellenkérelmére tekintettel köteles volt vizsgálni a felperes perbeli legitimációját. 

A felperes és a perben nem álló ... Önkormányzata, illetve a D. Kft. „v.a." között 1999. január 29. napján létrejött megállapodás 7.1.2. pontja alapján a felperes az Önkormányzat által átadott pénzeszközöket kizárólag a beruházás megvalósítása érdekében használhatta fel. A 7.1.3. pont szerint a felperes arra is kötelezettséget vállalt, hogy amennyiben ezen szerződés bármilyen okból megszűnne, a Beruházási Folyószámla és az Igazgatási Költség Folyószámla pozitív egyenlegét a már elvállalt és a szerződés 8.4. pontja alapján az Önkormányzat által finanszírozott kötelezettségek teljesítése, valamint a már felmerült Igazgatási Költségek megfizetése után haladéktalanul visszafizeti az Önkormányzat által megjelölt bankszámlára. 
A szerződés 7.2.1. és 7.2.2. pontjai alapján az is megállapítható volt, hogy az Önkormányzat a Beruházási Alapokmányokban foglalt ütemezés szerint a felperesnél a beruházás megvalósítása miatt felmerülő minden költséget megtérített a felperesnek annak érdekében, hogy a beruházás megvalósítása és annak finanszírozása semlegesen érintse a felperes mérlegét és eredménykimutatását, és a felperes számára ne okozzon tényleges kiadással járó pénzügyi tehervállalás-növekedést. 

A felperes a perbeli beruházás finanszírozása körében -a bíróság felhívása ellenére- a perben nem csatolta be a pénzeszközök átadására vonatkozó alapmegállapodását, csak  annak a módosításait. E módosítások szerint ezeket a pénzeszközöket ... Önkormányzata a felperesnek ugyan véglegesen adta át, azonban azokból az is megállapítható -ahogy arról a felperes maga is nyilatkozott-, hogy a finanszírozás számlánként történt. 

Azaz a felperes annyi pénzt kapott a perbeli beruházásra, amennyi költsége azzal kapcsolatban ténylegesen, számlával igazolhatóan felmerült, és az így kapott pénzösszeget köteles is volt a számlák kiegyenlítésére fordítani. Rendeltetésellenes felhasználás esetén -tehát, ha nem a számlák kiegyenlítésére, Áfa megfizetésére  fordította volna- az átvett pénzeszközt az átadónak haladéktalanul köteles lett volna visszafizetni. 

A felperes maga is elismerte azt, hogy amennyiben jelen perben a bíróság az alpereseket kártérítés megfizetésére kötelezné, úgy az Áht. 101. §-a alapján visszafizetési kötelezettsége keletkezne. 

Mivel a felperes szerződésen kívüli kártérítés címén terjesztette elő a keresetét az alperesekkel szemben, ezért önmagában az, hogy a felperes írta ki a perbeli közbeszerzési eljárást, illetve kötött szerződést a nyertes pályázóval, akinek a vállalkozási díjat is maga fizette ki, nem bizonyítja a felperes kereshetőségi jogát. Kártérítés iránt ugyanis az indíthat keresetet, akinél a kár ténylegesen felmerült. 

 A felperes viszont a perbeli tendert nem saját forrásból és pénzeszközökből valósította meg, hanem a ... Önkormányzat által rendelkezésére bocsátott pénzeszközökből. Ezért kizárt, hogy a felperesnél az alperesek jogellenes magatartása folytán bármilyen kár  keletkezzen. Amennyiben ugyanis a felperes alacsonyabb szerződéses ár mellett valósította volna meg a perbeli beruházást, úgy kisebb lett volna az a pénzösszeg is, amelyet ... Önkormányzata a felperesnek átadott volna. A bíróság ezért úgy ítélte meg, hogy amennyiben valóban károsult valaki az alperesi jogelődök jogellenes magatartása folytán, az nem a felperes volt, hanem a perbeli beruházás tényleges finanszírozója.

Mivel a felperes perbeli legitimációjának hiányát a bíróság a felperes által csatolt okirati bizonyítékok alapján megállapította, ezért a felperes által alapvetően a kár összegszerűsége körében indítványozott szakértői bizonyítás elrendelését mellőzte. 

A felperes által indítványozott szakértőhöz intézendő kérdésekből megállapítható, hogy azok nem az alperesi jogelődök jogellenes magatartása és a felperes kára közötti okozati összefüggés megállapítására irányultak. A felperes képviselője a 23. sorszámú jegyzőkönyvben  maga is arra hivatkozott, hogy az előkészítő iratában kifejtettek alapján az okozati összefüggés megállapítható. A bíróság megítélése szerint azonban az okozati összefüggés fennállása kizárólag a felperes nyilatkozata alapján, azaz mindenfajta bizonyíték nélkül, nem állapítható meg. A felperesnek az okozati összefüggés megállapításához azt kellett volna legalább bizonyítania, hogy az alperesi jogelődök jogellenes magatartása hiányában kedvezőbb feltételekkel tudott volna szerződést kötni. Az okozati összefüggés megállapításához a tényeket a felperes okiratokkal vagy tanúkkal tudta volna bizonyítani, mivel az ténykérdés, és nem szakkérdés, hogy lett volna-e kedvezőbb árajánlat az alperesi jogelődök jogellenes magatartása hiányában. 

A felperesnek továbbá azt is bizonyítania kellett volna -ahogy erről a bíróság kifejezetten tájékoztatta is-, hogy az alperesi jogelődök jogellenes magatartása és a perbeli szerződés módosításai között az okozati összefüggés fennáll. A felperes által csatolt szerződésmódosítások azonban éppen az okozati összefüggés hiányát támasztották alá, mivel azokból megállapítható, hogy a közbeszerzési eljárás nyertesével a felperes azért kényszerült a szerződéses ár megemelésében megállapodni, mivel a kivitelezés során ős többlet- és pótmunkák merültek fel. A felperes maga döntött úgy, hogy a többletmunkákat nem kéri a szerződéses ár ellenében elvégezni,  illetve a pótmunkákra nem ír ki újabb közbeszerzési pályázatot, hanem a  korábbi nyertessel szerződik, holott ekkor már tudott a versenyhivatali eljárás megindulásáról. 

Tekintettel arra, hogy az alperesi jogelődök nyílt előminősítéses közbeszerzési eljárásban tanúsították a perbeli jogellenes magatartásukat, amely eljárásban a felperes nem az alperesi jogelődökkel, hanem a jogsértésben részt nem vevő konzorciummal kötött szerződést, amely konzorcium az alperesi jogelődök ajánlatainak megismerését követően az ajánlatát már jogszerűen nem módosíthatta, ezért a bíróságnak nem volt szüksége speciális szakértelemre, hogy az okozati összefüggés hiányát megállapítsa. A felperes ugyanis a perben nem bizonyította sem azt, hogy lett volna kedvezőbb árajánlat az alperesi jogelődök jogellenes magatartása hiányában, sem azt, hogy az alperesi jogelődök  jogellenes magatartása a nyertes árajánlatát befolyásolta. 

A felperes továbbá arra is csak hivatkozott, de nem bizonyította, hogy az alperesi jogelődök eljárásának a célja az volt, hogy a nyertest hozzák nyerő pozícióba. A célzat valóban nem tényállási elem a kártérítési felelősség körében, ahogy erre a felperes hivatkozott. A felperes állítása azonban arra utal, hogy az alperesek összejátszottak a nyertessel. A nyertes pályázó vonatkozásában azonban a Gazdasági Versenyhivatal jogsértést nem állapított meg, ezért a felperesnek kellett volna állítását bizonyítania, ahogy erről a bíróság a 24. sorszámú végzésében tájékoztatta is a felperest. 

A bíróság a felperes által indítványozott szakértői bizonyítást a kár összegszerűsége vonatkozásában az előzőekben kifejtettekre tekintettel az okozati összefüggés bizonyítatlanságára tekintettel is mellőzte.

A perben a felperes kifogásolta azt is, hogy a bíróság a perbeli közbeszerzési eljárást is vizsgálta. 

A Pp. 3.§-ának (2) bekezdése alapján a bíróság - törvény eltérő rendelkezése hiányában - a felek által előterjesztett kérelmekhez és jognyilatkozatokhoz kötve van. A Pp. 215. §-a alapján a bíróság döntése nem terjedhet túl a kereseti kérelmen, illetőleg az ellenkérelmen. 

A bíróságnak a perben nemcsak a felperes keresetlevelében foglaltakat, hanem az ellenkérelemben hivatkozott körülményeket is vizsgálnia kellett. Az alperesek ellenkérelmükben pedig a közbeszerzési eljárásra hivatkozva vitatták a felperes által állított kár és a Gazdasági Versenyhivatal által megállapított jogellenes magatartás közötti okozati összefüggés fennálltát. A bíróságnak ezért a perben vizsgálnia kellett azt is, hogy milyen közbeszerzési eljárás került lefolytatásra, annak során az egyes pályázók mikor ismerhették meg egymás ajánlatait, illetve ezt követően volt-e lehetőségük az ajánlatuk módosítására. Erre azért is szükség volt, mert a felperes indítványára a perben meghallgatott tanú, F.L.  a perbeli közbeszerzési eljárást többfordulós tárgyalásos eljárásnak minősítette. A nyertes pályázat szerinti árak módosítása tekintetében pedig a felperes maga is ellentmondásosan nyilatkozott: 27. sorszámú beadványa szerint a nyertes az ajánlati árát a pályázati eljárás során, de még a szerződéskötés előtt módosította; 28. sorszámú beadványa szerint viszont a nyertesnek ajánlata módosítására már nem volt lehetősége a pályázatok felbontása után, az ajánlata csak pontosításra került. 

Mivel a közbeszerzési eljárással kapcsolatos kérdések okirati bizonyítékokkal tisztázhatóak voltak, ezért a bíróság mellőzte a felperes által e körben felajánlott további tanúbizonyítás foganatosítását.

Mindezekre tekintettel a bíróság a felperes keresetét elutasította, és a Pp. 78.§-ának (1) bekezdése alapján a felperest kötelezte az alperesek ügyvédi munkadíjból álló perköltsége megfizetésére.  Az alpereseket képviselő ügyvédek munkadíját a bíróság a 32/2003. (VIII.22.) IM rendelet alapján mérlegeléssel állapította meg.

Budapest, 2010. július 1.

